CELEX: 
Language: hr
Date: 2021-11-18 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EU) 2017/1938 Europskog parlamenta i Vijeća u pogledu sastava skupina za rizik

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2017/1938 Europskog parlamenta i Vijeća od 25. listopada 2017. o mjerama zaštite sigurnosti opskrbe plinom („Uredba”)
                  1
                uspostavlja se mehanizam za sigurnost opskrbe plinom u Uniji koji se temelji na utvrđivanju i predviđanju rizika („pristup temeljen na riziku”). Nakon što se rizici utvrde i procijene na regionalnoj i nacionalnoj razini, sljedeći korak za države članice poduzimanje je odgovarajućih preventivnih mjera za smanjenje vjerojatnosti nastanka rizika te predviđanje hitnih mjera kojima će se, u slučaju poremećaja u opskrbi plinom, omogućiti smanjenje ili uklanjanje posljedica. Te mjere treba opisati u nacionalnim planovima prevencije i interventnim planovima („nacionalni planovi”).
            
            
               Regionalna suradnja u duhu solidarnosti načelo je na kojem se zasniva Uredba. Zajedničkim procjenjivanjem koreliranih rizika na regionalnoj razini pridonosi se sveobuhvatnosti i preciznosti procjene te osigurava bolja pripremljenost država članica za krize. Nadalje, u izvanrednoj se situaciji koordiniranim i unaprijed dogovorenim pristupom sigurnosti opskrbe osigurava dosljedan odgovor, optimizira upotreba resursa, povećava djelotvornost mjera i smanjuje rizik od negativnih učinaka prelijevanja koje bi isključivo nacionalne mjere mogle imati u susjednim državama članicama.
            
            
               Kako bi se strukturirala priprema zajedničkih procjena rizika i olakšala regionalna suradnja, u Prilogu I. Uredbi utvrđeno je trinaest regionalnih skupina za rizik, podijeljenih u četiri regionalne kategorije: istočna opskrba plinom, opskrba plinom iz Sjevernog mora, opskrba plinom iz sjeverne Afrike i jugoistočna opskrba plinom. Te skupine za rizik temelj su pojačane regionalne suradnje i omogućuju postizanje dogovora o odgovarajućim i djelotvornim prekograničnim mjerama svih dotičnih država članica unutar ili izvan skupina za rizik duž koridora za interventnu opskrbu.
            
            
               Skupine za rizik odražavaju glavne transnacionalne rizike za sigurnost opskrbe plinom u Uniji; sastav im počiva na glavnim izvorima i pravcima opskrbe plinom. Svaku skupinu za rizik čine države članice duž koridora koje mogu imati stratešku ulogu u slučaju krize opskrbe plinom. U skladu s člankom 3. stavkom 8. Uredbe Komisija je ovlaštena ažurirati sastav skupina za rizik kako bi se odrazile promjene u pogledu glavnih transnacionalnih rizika.
            
            
               Člankom 7. stavkom 2. Uredbe od država članica unutar svake skupine za rizik zahtijeva se da zajednički procijene sve relevantne čimbenike rizika kao što su prirodne nepogode te tehnološki, komercijalni, socijalni, politički i drugi rizici na temelju kojih bi mogao nastati glavni transnacionalni rizik za sigurnost opskrbe plinom zbog kojeg je skupina za rizik osnovana („zajednička procjena rizika”).
            
            
               Kako bi regionalna suradnja bila izvediva, člankom 7. stavkom 2. zahtijeva se od država članica da se dogovore o mehanizmu suradnje unutar svake skupine za rizik. Taj se mehanizam mora razviti dovoljno rano da se omoguće zajednička procjena rizika te rasprava i dogovor o odgovarajućim i djelotvornim prekograničnim mjerama, za što će biti potrebna suglasnost svake dotične države članice i što će trebati uključiti u regionalna poglavlja nacionalnih planova.
            
            
               Kako je predviđeno člankom 7. stavkom 1. Uredbe, Europska mreža operatora transportnih sustava za plin (ENTSOG) prvi je put 2017. provela simulaciju scenarija poremećaja u opskrbi plinom i infrastrukturi na razini Unije. U simulaciji su utvrđeni i procijenjeni koridori za interventnu opskrbu plinom te je utvrđeno koje države članice mogu odgovoriti na utvrđene rizike. Scenarije poremećaja u opskrbi plinom i infrastrukturi te metodologiju za simulaciju utvrdio je ENTSOG u suradnji s Koordinacijskom skupinom za plin (GCG). 
            
            
               U prvoj ENTSOG-ovoj simulaciji na razini Unije razmatrale su se plinske infrastrukture koje su bile u pogonu duž više plinskih koridora 1. listopada 2017. Ta prva simulacija scenarija poremećaja u opskrbi plinom i infrastrukturi na razini Unije bila je početna točka za pripremu prvih „zajedničkih procjena rizika” unutar svake skupine za rizik i nacionalnih procjena rizika, koje je većina država članica dovršila 2019. i 2020. Te su procjene rizika potom bile temelj za preventivne i hitne mjere opisane u nacionalnim planovima (koje je većina država članica također dovršila 2019. i 2020.).
            
            
               Na zahtjev GCG-a ENTSOG je u listopadu 2020. izradio dopunu simulacije na razini Unije kako bi se razmotrio učinak na sigurnost opskrbe nekoliko glavnih infrastruktura koje su u međuvremenu puštene u pogon diljem Unije. U dopuni su iznova simulirana tri scenarija poremećaja kako bi se uzela u obzir ulaganja u infrastrukturu koja je puštena u pogon 2019.: „Baltički vod”, koji povezuje Finsku i Estoniju, te novi kapacitet za uvoz plina iz Rusije preko Turske (TurkStream2) u Bugarsku.
            
            
               U skladu s Uredbom ciklus „simulacija na razini Unije/zajedničkih procjena rizika/nacionalnih procjena rizika/nacionalnih planova” preispituje se svake četiri godine.
            
            
               Metodologija i pretpostavke za ENTSOG-ovu simulaciju na razini Unije, koja bi trebala biti dovršena do studenoga 2021., uglavnom su jednake kao u prvoj simulaciji. Međutim, vodeći se iskustvom, revidiranom simulacijom na razini Unije uzimaju se u obzir projekti za koje se očekuje da će biti u funkciji u siječnju 2023. Simulacija će tako u najvećoj mogućoj mjeri odražavati stvarnu konfiguraciju koridora za interventnu opskrbu plinom u vrijeme primjene sljedećih nacionalnih planova (očekuje se da će biti spremni u vrijeme pripreme za zimu 2023./24.). Odabir relevantnih projekata temelji se na tehničkim podacima koje su promicatelji dostavili ENTSOG-u u kontekstu pripreme njegova predstojećeg desetogodišnjeg plana razvoja mreže
                  2
               .
            
            
               Analiza novih glavnih plinskih infrastruktura koje su puštene u pogon od 2017. te očekivani učinak onih koje će to biti u nadolazećim mjesecima, a do kraja prosinca 2022., pokazuje da su novi koridori za interventnu opskrbu dostupni i da će potencijalno utjecati na protok plina u hitnim slučajevima. Istodobno se dodavanjem novih međudržavnih spojnih plinovoda povećava broj država članica koje mogu pomoći u uklanjanju mogućih kvarova na glavnim pravcima opskrbe plinom. 
            
            
               Zbog toga je potrebno izmijeniti sastav nekih skupina za rizik, kako je definirano u Prilogu I. Uredbi, kako bi se uzela u obzir uloga koju neke dodatne države članice mogu imati duž određenih koridora za opskrbu i tim zemljama omogućilo da doprinesu zajedničkoj procjeni rizika unutar tih rizičnih skupina i zajedničkoj definiciji regionalnih preventivnih i hitnih mjera.
            
            
               Ujedinjena Kraljevina prestala je biti država članica Europske unije 1. veljače 2020. Radi pravne sigurnosti trebalo bi je ukloniti s popisa država članica u Prilogu I.
            
            
               2.SAVJETOVANJA PRIJE DONOŠENJA AKTA
            
            
               GCG
                  3
                je osnovan člankom 4. Uredbe kako bi se olakšala koordinacija provedbe mjera koje se odnose na sigurnost opskrbe plinom. Sastoji se od predstavnika država članica, Agencije za suradnju energetskih regulatora (ACER), ENTSOG-a i predstavničkih tijela plinske industrije i relevantnih kupaca
                  4
               .
            
            
               U skladu s člankom 4. stavkom 4. Uredbe Komisija može sazvati GCG u sastavu ograničenom na predstavnike država članica.
            
         
         
            
               O učinku novih infrastruktura na postojeće koridore za interventnu opskrbu koji se razmatraju u Prilogu I. raspravljalo se na trima redovnim sastancima GCG-a 2020. u kontekstu rasprava o dopuni koju je ENTSOG 2020. izradio za prvu simulaciju scenarija poremećaja u opskrbi i infrastrukturi na razini Unije.
            
            
               Metodologija i pretpostavke za ENTSOG-ovu simulaciju na razini Unije u 2021. predstavljene su i o njima se raspravljalo na redovnom sastanku GCG-a 6. svibnja 2021. Među ostalim aspektima metodologije, raspravljalo se o uključivanju u simulaciju infrastruktura za koje se očekuje da će biti puštene u pogon 2023. te o logičnom učinku tog odabira na sastav skupina za rizik. Službe Komisije predstavile su postupak i procijenjeni vremenski okvir za ažuriranje skupina za rizik. GCG je nakon sastanka imao dva tjedna za pisane primjedbe
                  5
               .
            
            
               GCG je putem aplikacije AGM primio nacrt ažuriranih verzija skupina za rizik elektroničkom poštom 13. srpnja 2021.
                  6
               , kao i 19. kolovoza 2021., zajedno s pozivom na ograničen sastanak GCG-a.
            
            
               Četverotjedno razdoblje za očitovanje javnosti bilo je otvoreno od 20. srpnja 2021. do 17. kolovoza 2021. Primjedbe su općenito bile u prilog planiranim izmjenama
                  7
               .
            
            
               Sastanak GCG-a, ograničen na predstavnike država članica i ENTSOG (kao promatrač), održan je 2. rujna 2021. putem internetske konferencije.
            
            
               Komisija je primila na znanje primjedbe Mađarske, Nizozemske i Njemačke zabilježene u zapisniku sa sastanka i zaključila da je izražena opća potpora nacrtu delegirane uredbe.
            
            
               Konkretno, kad je riječ o članstvu Mađarske u transbalkanskoj skupini, Komisija je primila na znanje informacije prema kojima se ne očekuje da će dodatni kapacitet za povratni tok na interkonekcijskoj točki između Mađarske i Rumunjske biti dovršen prije siječnja 2023.
            
            
               Europski parlament i Vijeće obaviješteni su o sastancima GCG-a na kojima se raspravljalo o tom nacrtu delegiranog akta, što znači da su obje institucije primile sve relevantne dokumente istodobno kada i stručnjaci iz država članica u skladu s Međuinstitucijskim sporazumom o boljoj izradi zakonodavstva iz 2016. i Zajedničkim dogovorom o delegiranim aktima koji mu je priložen.
            
            
               3.PRAVNI ELEMENTI DELEGIRANOG AKTA
            
            
               Komisija je člankom 3. stavkom 8. Uredbe ovlaštena za donošenje delegiranih akata u skladu s člankom 19. („Izvršavanje delegiranja ovlasti”) radi ažuriranja sastava skupina za rizik navedenih u Prilogu I. izmjenom tog priloga kako bi se odrazile promjene u pogledu glavnih transnacionalnih rizika za sigurnost opskrbe plinom u Uniji i njihov utjecaj na države članice, uzimajući u obzir rezultat simulacije scenarijâ poremećaja u opskrbi plinom i infrastrukturi na razini Unije koje provodi ENTSOG u skladu s člankom 7. stavkom 1. Prije ažuriranja Komisija se o nacrtu ažuriranja savjetuje s GCG-om u sastavu predviđenom u članku 4. stavku 4. Uredbe.
            
            
               Svrha je ove Delegirane uredbe izmijeniti Prilog I. Uredbi dodavanjem nekih država članica u nekoliko skupina za rizik kako bi se uzeo u obzir očekivani učinak nove i buduće plinske infrastrukture na protok plina unutar relevantnih koridora za interventnu opskrbu plinom, kako je definirano u Prilogu I., kao i mogući doprinos tih država članica u slučaju poremećaja u opskrbi duž tih koridora, kako je objašnjeno u sljedećim stavcima. Nadalje, sastav skupina za rizik trebalo bi izmijeniti kako bi se odrazilo povlačenje Ujedinjene Kraljevine iz Europske unije.
            
            
               „Baltički vod”, kojim se povezuju sustavi za transport plina Finske i Estonije, pušten je u pogon u prosincu 2019., a njegov učinak u slučaju poremećaja u opskrbi koji utječe na „skupinu Sjeveroistok” već je analiziran u dopuni koju je ENTSOG 2020. izradio za prvu simulaciju na razini Unije. Ta nova infrastruktura opravdava dodavanje Finske u skupinu za rizik „Bjelarus” (točka 1. podtočka (b)).
            
            
               Jedna od glavnih budućih infrastruktura koja utječe na sastav nekih skupina za rizik jest projekt „Baltičkog plinovoda” („Baltic Pipe Project”), za transport plina iz Norveške u Dansku (i Švedsku) i – preko Baltičkog mora – u Poljsku. Očekuje se da će transport plina dvosmjernim plinovodom između Danske i Poljske započeti 2022.
            
            
               Druga glavna buduća infrastruktura koja opravdava neke promjene jest „Plinovod Poljska-Litva” („Gas Interconnection Poland-Lithuania”) (GIPL); riječ je o projektu dvosmjerne plinske infrastrukture od zajedničkog interesa kojom će se povezati sustavi za transport plina Poljske i Litve, a čije se puštanje u pogon očekuje do kraja 2022. 
            
            
               Učinak tih dviju budućih glavnih infrastruktura opravdava sljedeće promjene.
            
            
               Kad je riječ o skupinama za rizik za istočnu opskrbu plinom (točka 1. Priloga I.): 
            
            
               Dansku i Švedsku potrebno je dodati u podtočke (a) (pod „Ukrajina”) i (b) (pod „Bjelarus”).
            
            
               Češku, Dansku, Njemačku, Poljsku, Slovačku i Švedsku potrebno je dodati u podtočku (d) (pod „Sjeveroistok”).
            
            
               Kad je riječ o skupinama za rizik za opskrbu plinom iz Sjevernog mora (točka 2. Priloga I.), Poljsku je potrebno dodati u podtočke (a) (pod „Norveška”) i (c) (pod „Danska”).
            
            
               Osim toga, s obzirom na dvosmjerni kapacitet između Rumunjske i Mađarske koji postoji na interkonekcijskoj točki Csanádpalota (projekt od zajedničkog interesa povezan s transportnim koridorom „ROHUAT/BRUA”)
                  8
               , koji je u funkciji od studenoga 2020., bilo bi važno da Mađarska bude članica transbalkanske skupine za rizik opskrbe plinom. 
            
         
         
            
               Naposljetku, Ujedinjena Kraljevina je povlačenjem iz Europske unije od 1. veljače 2020. kao treća zemlja prestala biti članica skupina za rizik pod podtočkama (a) (pod „Norveška”) i (d) (pod „Ujedinjena Kraljevina”). Prilog I. trebalo bi u skladu s tim izmijeniti.
            
            
               Očekuje se da će te promjene sastava skupina za rizik znatno i pozitivno utjecati na sigurnost opskrbe plinom u Uniji. Te će promjene omogućiti da još više država članica pridonese radu skupina za rizik čije su članice. Te će se države članice moći očitovati o revidiranim mehanizmima regionalne suradnje, a njihov će doprinos pridonijeti kvaliteti i točnosti zajedničkih procjena rizika. To bi moglo prouzročiti dodatno administrativno opterećenje za neke države članice, ali su koristi od njihova sudjelovanja u dodatnim skupinama razvidno veće jer se povećava pripravnost za izvanredne situacije: u praksi će revidirane zajedničke procjene rizika (trebale bi biti dovršene do listopada 2022.) biti realističnije i točnije jer će uključivati perspektivu svih država članica koje će 2023. biti povezane s relevantnim koridorom za interventnu opskrbu. To će pak biti korisno za nacionalne procjene rizika i bit će čvrst temelj za pripremu nacionalnih planova, koji bi se Komisiji trebali dostaviti u ožujku 2023.
            
            
               Ovaj je akt u okviru delegiranih ovlasti Komisije predviđenih člankom 3. stavkom 8. i člankom 19. Uredbe i ne prelazi ono što je potrebno za postizanje svrhe tih odredaba.
            
            
               Ovim delegiranim aktom mijenjaju se i zamjenjuju odredbe uredbe te je stoga primjereno donijeti ga kao delegiranu uredbu.
            
            
               DELEGIRANA UREDBA KOMISIJE (EU) …/...
            
            
               оd 18.11.2021.
            
            
               o izmjeni Uredbe (EU) 2017/1938 Europskog parlamenta i Vijeća u pogledu sastava skupina za rizik
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2017/1938 Europskog parlamenta i Vijeća od 25. listopada 2017. o mjerama zaštite sigurnosti opskrbe plinom i stavljanju izvan snage Uredbe (EU) br. 994/2010
                  9
               , a posebno njezin članak 3. stavak 8.,
            
            
               budući da:
            
            
               (1)Regionalna suradnja u duhu solidarnosti načelo je na kojem se temelji mehanizam sigurnosti opskrbe plinom uspostavljen Uredbom (EU) 2017/1938. Kako bi regionalna suradnja zaživjela u praksi, u Prilogu I. toj uredbi utvrđeno je trinaest skupina za rizik koje odgovaraju četirima glavnim koridorima za interventnu opskrbu plinom. Za svaku skupinu za rizik u Prilogu I. navode se države članice na koje bi poremećaj opskrbe duž koridora mogao utjecati, koje bi pritom mogle imati ulogu i na koje se odnose oba ta slučaja. U skladu s člankom 3. stavkom 8. Uredbe (EU) 2017/1938 Komisija je ovlaštena za donošenje delegiranih akata radi ažuriranja sastava tih skupina za rizik. 
            
            
               (2)Od donošenja Uredbe (EU) 2017/1938 u pogon su puštene nove glavne plinske infrastrukture, a za nekoliko se njih to očekuje narednih mjeseci. Te infrastrukture stvaraju nove koridore za interventnu opskrbu. Ujedno imaju učinka na države članice na koje bi mogući kvarovi na glavnim pravcima opskrbe plinom mogli utjecati ili koje bi mogle pridonijeti uklanjanju tih kvarova.
            
            
               (3)U skladu s člankom 7. stavkom 1. Uredbe (EU) 2017/1938 Europska mreža operatora transportnih sustava za plin (ENTSOG) do studenoga 2021. treba provesti revidiranu simulaciju scenarija poremećaja u opskrbi plinom i infrastrukturi na razini Unije. U toj će se simulaciji uzeti u obzir razvoj plinske infrastrukture Unije od 2017. i povezani učinak na koridore za interventnu opskrbu plinom. Simulacijom će se usto obuhvatiti sve plinske infrastrukture za koje se očekuje da će biti u pogonu u siječnju 2023. 
            
            
               (4)Učinak novih i budućih plinskih infrastruktura na koridore za interventnu opskrbu plinom, kako se odražava u ENTSOG-ovim simulacijama na razini Unije, opravdava odgovarajuću prilagodbu sastava skupina za rizik. 
            
            
               (5)O učinku novih plinskih infrastruktura na sastav nekih skupina za rizik raspravljalo se na nekoliko redovnih sastanaka Koordinacijske skupine za plin (GCG) 2020. i 2021. O sadržaju ovog akta raspravljalo se na sastanku GCG-a ograničenom na predstavnike država članica, na kojem je ENTSOG bio promatrač.
            
            
               (6)Ujedinjena Kraljevina prestala je biti država članica Unije 1. veljače 2020. Radi pravne sigurnosti trebalo bi je ukloniti s popisa država članica u Prilogu I. Uredbi (EU) 2017/1938.
            
            
               (7)Uredbu (EU) 2017/1938 trebalo bi stoga na odgovarajući način izmijeniti,
            
            
                DONIJELA JE OVU UREDBU:
            
            
               Članak 1.
            
         
         
            
               Prilog I. Uredbi (EU) 2017/1938 zamjenjuje se tekstom iz Priloga ovoj Uredbi.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 18.11.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 280, 28.10.2017., str. 1.
               
               
                  
                     (2)
                  
                        U skladu s člankom 8. stavkom 3. točkom (b) Uredbe (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina i stavljanju izvan snage Uredbe (EZ) br. 1775/55 (SL L 211, 14.8.2009., str. 55.) ENTSOG izrađuje desetogodišnji plan razvoja mreže jednom u dvije godine.
               
               
                  
                     (3)
                  
                        Oznaka stručne skupine u registru: X01096.
               
               
                  
                     (4)
                  
                        Stručna skupina osnovana je 2006.; sadašnji sastav proizašao je iz Odluke Komisije od 11. kolovoza 2011. o utvrđivanju sastava i operativnih odredaba Koordinacijske skupine za plin i stavljanju izvan snage Odluke Komisije 2006/791/EZ, SL C 236, 12.8.2011., str. 10.
               
               
                  
                     (5)
                  
                        Sedam država članica poslalo je pisane primjedbe.
               
               
                  
                     (6)
                  
                        U prilogu e-poruci kojom se atašei za energetiku stalnih predstavništava u Europskoj uniji obavješćuju o predstojećem sastanku GCG-a u ograničenom sastavu i pozivaju da imenuju predstavnike. Uobičajenim predstavnicima država članica u GCG-u poslana je kopija e-poruke.
               
               
                  
                     (7)
                  
                        Pet doprinosa, od jednog građanina i četiri sektorska udruženja.
               
               
                  
                     (8)
                  
                        Prva faza tog projekta omogućila je kapacitet od 1,75 bcm/a; očekuje se da će se kapacitet u drugoj fazi povećati na 4,4 bcm/a.
               
               
                  
                     (9)
                  
                        SL L 280, 28.10.2017., str. 1.
               
            
      
    ---documentbreak--- 
      
         
         
            
               PRILOG 
            
            
               „PRILOG 1.
            
            
               Regionalna suradnja
            
            
               Skupine za rizik država članica koje služe kao osnova za suradnju u vezi s rizicima kako je navedeno u članku 3. stavku 7. jesu sljedeće: 
            
            
               1. Skupine za rizik za istočnu opskrbu plinom:  
            
            
               (a)Ukrajina: Bugarska, Češka, Danska, Njemačka, Grčka, Hrvatska, Italija, Luksemburg, Mađarska, Austrija, Poljska, Rumunjska, Slovenija, Slovačka, Švedska; 
            
            
               (b)Bjelarus: Belgija, Češka, Danska, Njemačka, Estonija, Latvija, Litva, Luksemburg, Nizozemska, Poljska, Slovačka, Finska, Švedska; 
            
            
               (c)Baltičko more: Belgija, Češka, Danska, Njemačka, Francuska, Luksemburg, Nizozemska, Austrija, Slovačka, Švedska; 
            
            
               (d)Sjeveroistok: Češka, Danska, Njemačka, Estonija, Latvija, Litva, Poljska, Slovačka, Finska, Švedska; 
            
            
               (e)Transbalkan: Bugarska, Grčka, Mađarska, Rumunjska.
            
            
                
            
            
               2. Skupine za rizik za opskrbu plinom iz Sjevernog mora: 
            
            
               (a)Norveška: Belgija, Danska, Njemačka, Irska, Španjolska, Francuska, Italija, Luksemburg, Nizozemska, Poljska, Portugal, Švedska; 
            
            
               (b)Niskokalorični plin: Belgija, Njemačka, Francuska, Nizozemska; 
            
            
               (c)Danska: Danska, Njemačka, Luksemburg, Nizozemska, Poljska, Švedska; 
            
            
               (d)Ujedinjena Kraljevina: Belgija, Njemačka, Irska, Luksemburg, Nizozemska.
            
            
            
               3. Skupine za rizik za opskrbu plinom iz sjeverne Afrike: 
            
            
               (a)Alžir: Grčka, Španjolska, Francuska, Hrvatska, Italija, Malta, Austrija, Portugal, Slovenija; 
            
         
         
            
               (b)Libija: Hrvatska, Italija, Malta, Austrija, Slovenija. 
            
            
            
               4. Skupine za rizik za jugoistočnu opskrbu plinom: 
            
            
               (a)Južni plinski koridor – Kaspijsko jezero: Bugarska, Grčka, Hrvatska, Italija, Mađarska, Malta, Austrija, Rumunjska, Slovenija Slovačka; 
            
            
               (b)Istočno Sredozemlje: Grčka, Italija, Cipar, Malta.”